Ehdotus NEUVOSTON PÄÄTÖS Euroopan unionin ja Euroopan atomienergiayhteisön sekä Sveitsin valaliiton välisen tiede- ja teknologiayhteistyötä koskevan sopimuksen, jolla Sveitsin valaliitto assosioidaan tutkimuksen ja innovoinnin puiteohjelmaan Horisontti 2020 sekä Horisontti 2020 -ohjelmaa täydentävään Euroopan atomienergiayhteisön tutkimus- ja koulutusohjelmaan ja jolla säännellään Sveitsin osallistumista Fusion for Energy -yhteisyrityksen toteuttamiin ITER-toimiin, tekemisestä /* COM/2014/0659 final - 2014/0304 (NLE) */





PERUSTELUT 1. EHDOTUKSEN TAUSTA Neuvosto valtuutti 15. marraskuuta 2013 komission aloittamaan Euroopan unionin ja Euroopan atomienergiayhteisön puolesta Sveitsin valaliiton kanssa neuvottelut tiede- ja teknologiayhteistyötä koskevasta sopimuksesta, jolla Sveitsin valaliitto assosioidaan tutkimuksen ja innovoinnin puiteohjelmaan Horisontti 2020 sekä Horisontti 2020 -ohjelmaa täydentävään Euroopan atomienergiayhteisön tutkimus- ja koulutusohjelmaan ja jolla säännellään Sveitsin osallistumista Fusion for Energy -yhteisyrityksen toteuttamiin ITER-toimiin. Neuvottelut saatiin päätökseen 24. heinäkuuta 2014. Sopimuksen teksti on tämän päätöksen liitteenä. Komissio ehdottaa, että neuvosto päättää sopimuksen tekemisestä Euroopan unionin puolesta. Sopimuksen tekemisestä Euroopan atomienergiayhteisön puolesta tehdään erillinen päätös Euroopan atomienergiayhteisön perustamissopimuksen 101 artiklan toisen kohdan mukaisesti. Liitteenä on ehdotus neuvoston päätökseksi sopimuksen tekemisestä Euroopan unionin puolesta. Komissio ehdottaa, että neuvosto – tekee sopimuksen Euroopan unionin puolesta. 2. EHDOTUKSEEN LIITTYVÄT OIKEUDELLISET NÄKÖKOHDAT Ehdotus neuvoston päätökseksi perustuu Euroopan unionin toiminnasta tehdyn sopimuksen 186 artiklaan, 218 artiklan 6 kohdan a alakohtaan, 218 artiklan 7 kohtaan ja 218 artiklan 8 kohtaan. 2014/0304 (NLE) Ehdotus NEUVOSTON PÄÄTÖS Euroopan unionin ja Euroopan atomienergiayhteisön sekä Sveitsin valaliiton välisen tiede- ja teknologiayhteistyötä koskevan sopimuksen, jolla Sveitsin valaliitto assosioidaan tutkimuksen ja innovoinnin puiteohjelmaan Horisontti 2020 sekä Horisontti 2020 -ohjelmaa täydentävään Euroopan atomienergiayhteisön tutkimus- ja koulutusohjelmaan ja jolla säännellään Sveitsin osallistumista Fusion for Energy -yhteisyrityksen toteuttamiin ITER-toimiin, tekemisestä EUROOPAN UNIONIN NEUVOSTO, ottaa huomioon Euroopan unionin toiminnasta tehdyn sopimuksen ja erityisesti sen 186 artiklan yhdessä sen 218 artiklan 6 kohdan a alakohdan, 218 artiklan 7 kohdan ja 218 artiklan 8 kohdan ensimmäisen alakohdan kanssa, ottaa huomioon Euroopan komission ehdotuksen, ottaa huomioon Euroopan parlamentin hyväksynnän, sekä katsoo seuraavaa: (1) Euroopan unionin ja Euroopan atomienergiayhteisön sekä Sveitsin valaliiton välinen tiede- ja teknologiayhteistyötä koskeva sopimus, jolla Sveitsin valaliitto assosioidaan tutkimuksen ja innovoinnin puiteohjelmaan Horisontti 2020 sekä Horisontti 2020 -ohjelmaa täydentävään Euroopan atomienergiayhteisön tutkimus- ja koulutusohjelmaan ja jolla säännellään Sveitsin osallistumista Fusion for Energy -yhteisyrityksen toteuttamiin ITER-toimiin, allekirjoitettiin Euroopan unionin puolesta [xx.xx.201x] neuvoston päätöksen N:o [xxx][1] mukaisesti. (2) Sopimus tehtiin Euroopan atomienergiayhteisön puolesta [xx.xx.201x] neuvoston päätöksen N:o [xxx][2] mukaisesti. (3) Sopimus olisi tehtävä Euroopan unionin puolesta, ON PÄÄTTÄNYT SEURAAVAA: 1 artikla Tehdään Euroopan unionin puolesta Euroopan unionin ja Euroopan atomienergiayhteisön sekä Sveitsin valaliiton välinen tiede- ja teknologiayhteistyötä koskeva sopimus, jolla Sveitsin valaliitto assosioidaan tutkimuksen ja innovoinnin puiteohjelmaan Horisontti 2020 sekä Horisontti 2020 -ohjelmaa täydentävään Euroopan atomienergiayhteisön tutkimus- ja koulutusohjelmaan ja jolla säännellään Sveitsin osallistumista Fusion for Energy ‑yhteisyrityksen toteuttamiin ITER-toimiin. Sopimuksen teksti on liitetty tähän päätökseen. 2 artikla Neuvoston puheenjohtaja nimeää henkilön, jolla on valtuudet tehdä Euroopan unionin puolesta sopimuksen 15 artiklan 1 kohdan mukaisesti ilmoitus sopimuksen voimaantulosta osoitukseksi siitä, että Euroopan unioni antaa suostumuksensa tulla sopimuksen sitomaksi. 3 artikla Komissio hyväksyy Sveitsin ja yhteisöjen tutkimuskomiteassa vahvistettavan Euroopan unionin kannan sopimuksen 5 artiklan 2 kohdan mukaisesti tehtäviin komitean päätöksiin. Tehty Brysselissä Neuvoston puolesta Puheenjohtaja [1] EUVL L […], […], s. […]. [2] EUVL L […], […], s. […]. Euroopan unionin ja Euroopan atomienergiayhteisön sekä Sveitsin valaliiton välinen tiede- ja teknologiayhteistyötä koskeva sopimus, jolla Sveitsin valaliitto assosioidaan tutkimuksen ja innovoinnin puiteohjelmaan Horisontti 2020 sekä Horisontti 2020 -ohjelmaa täydentävään Euroopan atomienergiayhteisön tutkimus- ja koulutusohjelmaan ja jolla säännellään Sveitsin osallistumista Fusion for Energy -yhteisyrityksen toteuttamiin ITER-toimiin EUROOPAN UNIONI JA EUROOPAN ATOMIENERGIAYHTEISÖ, jäljempänä ’unioni’ ja ’Euratom’, sekä SVEITSIN VALALIITTO, jäljempänä ’Sveitsi’, jäljempänä ’osapuolet’, jotka KATSOVAT, että läheiset suhteet Sveitsin sekä unionin ja Euratomin välillä ovat molempien osapuolten eduksi; KATSOVAT, että tieteellinen ja teknologinen tutkimus on tärkeää unionille ja Euratomille sekä Sveitsille ja että on molempien edun mukaista tehdä yhteistyötä kyseisellä alalla resurssien käytön tehostamiseksi ja tarpeettomien päällekkäisyyksien välttämiseksi; TOTEAVAT, että Sveitsi sekä unioni ja Euratom toteuttavat parhaillaan tutkimusohjelmia molempien kannalta tärkeillä aloilla; TOTEAVAT, että on unionin ja Euratomin sekä Sveitsin etujen mukaista toimia näissä ohjelmissa yhteistyössä molemminpuoliseksi hyödyksi; KATSOVAT, että on osapuolten edun mukaista kannustaa niiden tutkimusyksikköjen vastavuoroista pääsyä tutkimukseen, teknologian kehittämiseen ja koulutukseen Sveitsissä sekä unionin tutkimuksen ja innovoinnin puiteohjelmaan ja Euratomin tutkimus- ja koulutusohjelmaan sekä ITERistä ja fuusioenergian kehittämisestä vastaavan eurooppalaisen yhteisyrityksen[1], jäljempänä ’Fusion for Energy’, toimintaan; TOTEAVAT, että Euroopan atomienergiayhteisö ja Sveitsi tekivät vuonna 1978 hallittua lämpöydinfuusiota ja plasmafysiikkaa koskevan yhteistyösopimuksen, jäljempänä ’ydinfuusiosopimus’; TOTEAVAT kummankin osapuolen haluavan korostaa ydinfuusiosopimuksen toteuttamisen molemminpuolisia hyötyjä: Euroopan atomienergiayhteisön tapauksessa Sveitsin asemaa ydinfuusiotutkimusohjelman kaikkien osatekijöiden ja erityisesti JET- ja ITER-hankkeiden edistämisessä demonstraatioreaktori DEMOn toteuttamiseksi sekä Sveitsin tapauksessa Sveitsin ohjelman kehittämistä ja lujittamista ja sen integrointia eurooppalaisiin ja kansainvälisiin puitteisiin; TOTEAVAT kummankin osapuolen vakuuttavan haluavansa jatkaa pitkäaikaista yhteistyötään hallitun lämpöydinfuusion ja plasmafysiikan alalla hyödyntäen uusia puitteita ja välineitä, joilla turvataan tutkimustoiminnan tukeminen; TOTEAVAT, että tällä sopimuksella kumotaan ja korvataan ydinfuusiosopimus; TOTEAVAT, että osapuolet tekivät 8 päivänä tammikuuta 1986 tieteellistä ja teknologista yhteistyötä koskevan puitesopimuksen, joka tuli voimaan 17 päivänä heinäkuuta 1987, jäljempänä ’puitesopimus’; KATSOVAT, että mainitun puitesopimuksen 6 artiklan mukaan puitesopimuksessa tarkoitettu yhteistyö toteutetaan asianmukaisin sopimuksin; TOTEAVAT, että yhteisöt ja Sveitsi allekirjoittivat 25 päivänä kesäkuuta 2007 Euroopan yhteisön ja Euroopan atomienergiayhteisön sekä Sveitsin valaliiton välisen sopimuksen tiede- ja teknologiayhteistyöstä; TOTEAVAT, että Euratom ja Sveitsi tekivät 12 päivänä joulukuuta 2012 Euroopan atomienergiayhteisön ja Sveitsin valaliiton välisen tieteellistä ja teknologista yhteistyötä koskevan sopimuksen, jolla Sveitsin valaliitto assosioidaan Euroopan atomienergiayhteisön ydinalan tutkimuksen ja koulutuksen puiteohjelmaan (2012–2013); KATSOVAT, että edellä mainittujen sopimusten 9 artiklan 2 kohdan mukaan sopimus voidaan uusia osapuolten yhteisesti sopimin ehdoin uuteen monivuotiseen tutkimuksen ja teknologian kehittämisen puiteohjelmaan tai muuhun käynnissä olevaan tai tulevaan toimintaan osallistumiseksi; TOTEAVAT, että Euratom on tehnyt sopimuksen ITER-hankkeen yhteisestä toteutuksesta vastaavan fuusioenergia-alan kansainvälisen ITER-organisaation perustamisesta. Mainitun sopimuksen 21 artiklan sekä niiden Euroopan atomienergiayhteisön ja Sveitsin valaliiton välisenä kirjeenvaihtona 22 päivänä marraskuuta 2007 tehtyjen sopimusten mukaisesti, jotka koskevat ITER-sopimuksen, ITER-organisaation erioikeuksia ja vapauksia koskevan sopimuksen ja laajempaa lähestymistapaa koskevan sopimuksen soveltamista Sveitsin alueella sekä Sveitsin jäsenyyttä ITERiä ja fuusioenergian kehittämistä varten perustetussa eurooppalaisessa yhteisyrityksessä, sopimusta sovelletaan Sveitsiin, joka osallistuu Euratomin fuusio-ohjelmaan täysin assosioituneena kolmantena maana; TOTEAVAT, että Euratom on ITERiä ja fuusioenergian kehittämistä varten 27 päivänä maaliskuuta 2007 tehdyllä neuvoston päätöksellä perustetun eurooppalaisen yhteisyrityksen jäsen. Mainitun päätöksen 2 artiklan sekä niiden Euroopan atomienergiayhteisön ja Sveitsin valaliiton välisenä kirjeenvaihtona 28 päivänä marraskuuta 2007 tehtyjen sopimusten mukaisesti, jotka koskevat ITER-sopimuksen, ITER-organisaation erioikeuksia ja vapauksia koskevan sopimuksen ja laajempaa lähestymistapaa koskevan sopimuksen soveltamista Sveitsin alueella sekä Sveitsin jäsenyyttä ITERiä ja fuusioenergian kehittämistä varten perustetussa eurooppalaisessa yhteisyrityksessä, Sveitsistä tuli yhteisyrityksen jäsen kolmantena maana, joka on assosioinut oman tutkimusohjelmansa Euratomin fuusio-ohjelmaan; TOTEAVAT, että Euratom on tehnyt Euroopan atomienergiayhteisön ja Japanin hallituksen välisen sopimuksen laajemman lähestymistavan toimien yhteisestä toteuttamisesta fuusioenergiatutkimuksen alalla. Mainitun sopimuksen 26 artiklan mukaisesti sopimusta sovelletaan Sveitsiin, joka osallistuu Euratomin fuusio-ohjelmaan täysin assosioituneena kolmantena maana; TOTEAVAT, että unionin ohjelma ”tutkimuksen ja innovoinnin puiteohjelma Horisontti 2020 (2014–2020)”, jäljempänä ’Horisontti 2020’, hyväksyttiin Euroopan parlamentin ja neuvoston asetuksella (EU) N:o 1291/2013[2], Horisontti 2020:n täytäntöönpanoa koskeva erityisohjelma hyväksyttiin neuvoston päätöksellä 2013/743/EU[3], Horisontti 2020 -ohjelmaa täydentävä Euroopan atomienergiayhteisön tutkimus- ja koulutusohjelma (2014–2018), jäljempänä ’Euratom-ohjelma’, hyväksyttiin neuvoston asetuksella (Euratom) N:o 1314/2013[4], Horisontti 2020:n ja Euratom-ohjelman osallistumista ja tulosten levittämistä koskevat säännöt hyväksyttiin Euroopan parlamentin ja neuvoston asetuksella (EU) N:o 1290/2013[5], Euroopan innovaatio- ja teknologiainstituutin perustamisesta annettu asetus (EY) N:o 294/2008, jäljempänä ’EIT-asetus’, on muutettu Euroopan parlamentin ja neuvoston asetuksella (EU) N:o 1292/2013[6] ja päätös perustasta ITERiin liittyvän toiminnan rahoittamiselle vuosina 2014–2020 hyväksyttiin eurooppalaisen yhteisyrityksen perustamisesta ITERiä ja fuusioenergian kehittämistä varten sekä etujen myöntämisestä perustettavalle yhteisyritykselle tehdyn neuvoston päätöksen 2007/198/Euratom muuttamisesta annetulla neuvoston päätöksellä 2013/791/Euratom[7]; TOTEAVAT, että tämä sopimus ja sen perusteella toteutettava toiminta eivät rajoita jäsenvaltioiden oikeuksia harjoittaa kahdenvälistä toimintaa Sveitsin kanssa tieteen, teknologian, tutkimuksen ja kehittämisen aloilla ja tehdä tarvittaessa sopimuksia tätä varten, sanotun kuitenkaan rajoittamatta Euroopan unionin toiminnasta tehdyn sopimuksen ja Euroopan atomienergiayhteisön perustamissopimuksen määräysten soveltamista, OVAT SOPINEET SEURAAVAA: 1 ARTIKLA Kohde 1. Tässä sopimuksessa määrätään ehdoista ja edellytyksistä Sveitsin osallistumiselle Horisontti 2020:n I pilarin täytäntöönpanoon ja erityistavoitteen ”Huippuosaamisen levittäminen ja osallistujapohjan laajentaminen” mukaisiin toimiin, Euratom-ohjelmaan 2014–2018 ja ITERistä ja fuusioenergian kehittämisestä vastaavan eurooppalaisen yhteisyrityksen, jäljempänä ’Fusion for Energy’, toteuttamiin toimiin vuosina 2014–2020. 1 a. Jollei 13 artiklan 3 c kohdasta muuta johdu, tässä sopimuksessa vahvistetaan 1 päivästä tammikuuta 2017 sovellettavat ehdot ja edellytykset Sveitsin osallistumiselle koko Horisontti 2020 -ohjelman ja Euratom-ohjelman 2014–2018 täytäntöönpanoon sekä ITERistä ja fuusioenergian kehittämisestä vastaavan eurooppalaisen yhteisyrityksen toteuttamiin toimiin vuosina 2014–2020. 2. Sveitsiin sijoittautuneet oikeussubjektit voivat osallistua tämän sopimuksen soveltamisalaan kuuluviin ohjelmiin ja Fusion for Energyn toteuttamiin toimiin 7 artiklassa määrätyin edellytyksin. 3. Sveitsiin sijoittautuneet oikeussubjektit voivat 1 päivästä tammikuuta 2017 alkaen osallistua unionin Yhteisen tutkimuskeskuksen toimintaan siltä osin kuin 1 kohdan määräyksiä ei sovelleta tähän osallistumiseen. 4. Unioniin sijoittautuneet oikeussubjektit, Yhteinen tutkimuskeskus mukaan luettuna, voivat osallistua sveitsiläisiin tutkimusohjelmiin ja/tai -hankkeisiin aloilla, jotka vastaavat 1 kohdassa mainittuja aloja, ja 1 päivästä tammikuuta 2017 alkaen aloilla, jotka vastaavat 1 a kohdassa mainittuja aloja. 5. Tässä sopimuksessa tarkoitetaan: a. ’oikeussubjektilla’ mitä tahansa luonnollista henkilöä tai kansallisen oikeuden, unionin oikeuden tai kansainvälisen oikeuden perusteella muodostettua ja tunnustettua oikeushenkilöä, jolla on oikeushenkilöllisyys ja joka voi omissa nimissään käyttää oikeuksia ja jolle voidaan asettaa velvoitteita; b. ’tämän sopimuksen soveltamisalaan kuuluvilla ohjelmilla’ Horisontti 2020:n I pilaria, erityistavoitteen ”Huippuosaamisen levittäminen ja osallistujapohjan laajentaminen” ja Euratom-ohjelman 2014–2018 mukaisia toimia sekä, jollei 13 artiklan 3 c kohdasta muuta johdu, 1 päivästä tammikuuta 2017 alkaen koko Horisontti 2020 -ohjelmaa ja Euratom-ohjelmaa 2014–2018; c. ’Horisontti 2020 -ohjelman I pilarilla’ Euroopan parlamentin ja neuvoston asetuksen (EU) N:o 1291/2013 liitteessä I olevassa I osassa lueteltujen erityistavoitteiden, joita ovat Euroopan tutkimusneuvosto, tulevat ja kehitteillä olevat teknologiat, Marie Skłodowska-Curie -toimet ja tutkimusinfrastruktuurit, mukaisia toimia. 2 ARTIKLA Yhteistyön muodot ja keinot 1. Yhteistyötä tehdään seuraavasti: a. Sveitsiin sijoittautuneet oikeussubjektit osallistuvat osallistumista ja tulosten levittämistä koskevissa säännöissään vahvistettujen ehtojen ja edellytysten mukaisesti tämän sopimuksen soveltamisalaan kuuluviin ohjelmiin ja kaikkiin Fusion for Energyn toteuttamiin toimiin Yhteisen tutkimuskeskuksen vahvistamien ehtojen ja edellytysten mukaisesti. Jos unioni antaa säännöksiä Euroopan unionin toiminnasta tehdyn sopimuksen[8] 185 ja 187 artiklan täytäntöönpanemiseksi, Sveitsi voi osallistua näiden säännösten nojalla perustettuihin oikeudellisiin rakenteisiin niiden päätösten ja asetusten mukaisesti, jotka on hyväksytty tai hyväksytään näiden oikeudellisten rakenteiden luomiseksi. Jollei 13 artiklan 3 c kohdasta muuta johdu, tätä määräystä sovelletaan 1 päivästä tammikuuta 2017. Sveitsiin sijoittautuneet oikeussubjektit voivat osallistua assosioituneen maan oikeussubjekteina Euroopan unionin toiminnasta tehdyn sopimuksen 185 ja 187 artiklan perusteella toteutettaviin epäsuoriin toimiin. Jollei 13 artiklan 3 c kohdasta muuta johdu, tätä määräystä sovelletaan 1 päivästä tammikuuta 2017. Euroopan parlamentin ja neuvoston asetusta (EY) N:o 294/2008, sellaisena kuin se on muutettuna Euroopan parlamentin ja neuvoston asetuksella (EU) N:o 1292/2013, sovelletaan Sveitsiin sijoittautuneiden oikeussubjektien osallistumiseen osaamis- ja innovaatioyhteisöihin. Sveitsiläiset osallistujat kutsutaan Euroopan innovaatio- ja teknologiainstituutin sidosryhmäfoorumiin. b. Sveitsi osallistuu tämän sopimuksen soveltamisalaan kuuluvien ohjelmien toteuttamiseksi hyväksyttyjen työohjelmien talousarvioiden ja Fusion for Energyn toteuttamien toimien rahoitukseen siten kuin 4 artiklan 2 kohdassa määritellään. c. Unioniin sijoittautuneet oikeussubjektit osallistuvat sveitsiläisiin tutkimusohjelmiin ja/tai -hankkeisiin, joista liittoneuvosto on päättänyt ja jotka koskevat tämän sopimuksen soveltamisalaan kuuluvien ohjelmien ja Fusion for Energyn toteuttamien toimien aihepiirejä vastaavia aiheita, asiaa koskevissa Sveitsin määräyksissä vahvistettujen ehtojen ja edellytysten mukaisesti sekä erityishankkeen kumppanien ja vastaavan sveitsiläisen ohjelman johdon suostumuksella. Sveitsiläisiin tutkimusohjelmiin ja -hankkeisiin osallistuvat unioniin sijoittautuneet oikeussubjektit kattavat omat kulunsa, mukaan luettuna niiden suhteellinen osuus hankkeen yleisistä hallintokustannuksista. 2. Sen lisäksi, että osapuolet toimittavat viipymättä toisilleen tämän sopimuksen soveltamisalaan kuuluvien ohjelmien ja Fusion for Energyn toteuttamien toimien sekä Sveitsin ohjelmien ja/tai hankkeiden toteuttamiseen liittyvät tiedot ja asiakirjat, osapuolten väliseen yhteistyöhön voi sisältyä: a. säännöllisiä keskusteluja tutkimuspolitiikkojen ja tutkimuksen suunnittelun suuntaviivoista ja painopistealueista Sveitsissä sekä unionissa ja Euratomissa; b. näkemysten vaihtoa yhteistyön mahdollisuuksista ja kehittämisestä; c. ajankohtaista tiedonvaihtoa tutkimusohjelmien ja -hankkeiden toteuttamisesta Sveitsissä ja unionissa ja Euratomissa sekä tämän sopimuksen puitteissa toteutetun tutkimustyön tuloksista; d. yhteisiä kokouksia ja niistä seuraavia yhteisiä julkilausumia; e. tutkijoiden ja teknisten asiantuntijoiden vierailuja ja vaihtoja; f. säännöllisiä ja jatkuvia yhteyksiä Sveitsin sekä unionin ja Euratomin ohjelmien ja hankkeiden johtajien välillä; g. asiantuntijoiden osallistumisia seminaareihin, symposiumeihin ja työpajoihin; h. ajankohtaista tiedottamista ITERin toiminnasta samalla tavoin kuin jäsenvaltioille. 3 ARTIKLA Henkiseen omaisuuteen liittyvät oikeudet ja velvoitteet 1. Tämän sopimuksen soveltamisalaan kuuluviin ohjelmiin ja Fusion for Energyn toteuttamiin toimiin osallistuvilla Sveitsiin sijoittautuneilla oikeussubjekteilla on osallistumisensa yhteydessä syntyvien tietojen ja henkisen omaisuuden omistuksen, hyödyntämisen ja levittämisen suhteen samat oikeudet ja velvoitteet kuin kyseisiin ohjelmiin tai hankkeisiin osallistuvilla unioniin sijoittautuneilla oikeussubjekteilla, jollei liitteestä A ja sovellettavasta lainsäädännöstä muuta johdu. Tämä ei koske ennen tämän sopimuksen väliaikaista soveltamista aloitettujen hankkeiden tuloksia. 2. Edellä 2 artiklan 1 kohdan c alakohdassa tarkoitettuihin sveitsiläisiin tutkimusohjelmiin ja/tai -hankkeisiin osallistuvilla unioniin sijoittautuneilla oikeussubjekteilla on osallistumisensa yhteydessä syntyvien tietojen ja henkisen omaisuuden omistuksen, hyödyntämisen ja levittämisen suhteen samat oikeudet ja velvoitteet kuin kyseisiin ohjelmiin tai hankkeisiin osallistuvilla Sveitsiin sijoittautuneilla oikeussubjekteilla, jollei liitteestä A ja sovellettavasta lainsäädännöstä muuta johdu. Tämä ei koske ennen tämän sopimuksen väliaikaista soveltamista aloitettujen hankkeiden tuloksia. 3. Tässä sopimuksessa tarkoitetaan ’henkisellä omaisuudella’ samaa kuin määritelmässä, joka on annettu Maailman henkisen omaisuuden järjestön (WIPO) perustamisesta Tukholmassa 14 päivänä heinäkuuta 1967 tehdyn yleissopimuksen 2 artiklassa. 4 ARTIKLA Rahoitusta koskevat määräykset 1. Tämän sopimuksen soveltamisalaan kuuluvien ohjelmien toteuttamiseen ja Fusion for Energyn toteuttamiin toimiin osallistumisesta johtuva Sveitsin rahoitusosuus vahvistetaan suhteessa määrään, joka on kunakin vuonna varattu Euroopan unionin yleiseen talousarvioon maksusitoumusmäärärahoiksi tämän sopimuksen soveltamisalaan kuuluvien ohjelmien toteuttamiseen, hallinnointiin ja toimintaan liittyvien komission rahoitusvelvoitteiden täyttämistä varten, ja tämän määrän lisäksi. Euroopan unioni pidättää itsellään oikeuden käyttää toiminta- ja hallintomäärärahoja, jotka ovat peräisin Sveitsin rahoitusosuudesta tämän sopimuksen soveltamisalaan kuuluviin ohjelmiin ja kaikkiin Fusion for Energyn toteuttamiin toimiin, näiden ohjelmien ja toimien tarpeiden mukaisesti. 2. Poiketen siitä, mitä tämän kohdan toisessa virkkeessä määrätään, tämän sopimuksen mukaiseen Sveitsin rahoitusosuuteen sovellettava suhteellisuuskerroin on yhtä suuri kuin Sveitsin markkinahintoina ilmaistun bruttokansantuotteen suhde Euroopan unionin jäsenvaltioiden markkinahintoina ilmaistujen bruttokansantuotteiden summaan. Sveitsin rahoitusosuus Fusion for Energyn toimista ja Euratom-ohjelman ydinfuusio-osuudesta on yhtä suuri kuin Sveitsin markkinahintoina ilmaistun bruttokansantuotteen suhde Euroopan unionin jäsenvaltioiden markkinahintoina ilmaistujen bruttokansantuotteiden summaan. Suhdeluvut lasketaan Euroopan unionin alustavan talousarvioesityksen julkaisuajankohtana saatavilla olevien Eurostatin tuoreimpien samaa vuotta koskevien tilastotietojen perusteella. 3. Sveitsin rahoitusosuutta koskevat säännöt esitetään liitteessä B. 5 ARTIKLA Sveitsin ja yhteisöjen tutkimuskomitea 1. Puitesopimuksella perustettu Sveitsin ja yhteisöjen tutkimuskomitea tarkastelee ja arvioi tämän sopimuksen täytäntöönpanoa ja varmistaa sen moitteettomuuden. Sopimuksen täytäntöönpanoon tai tulkintaan liittyvät kysymykset on esitettävä kyseiselle komitealle. 2. Komitea voi päätöksellään muuttaa liitteessä C olevia viittauksia unionin säädöksiin. 3. Komitea kokoontuu jommankumman osapuolen pyynnöstä. Komitean työskentely on jatkuvaa, ja se tapahtuu asiakirjojen ja sähköpostiviestien vaihdon ja muiden viestintävälineiden kautta. 6 ARTIKLA Osallistuminen komiteoiden työhön 1. Sveitsin edustajat osallistuvat tarkkailijoina tämän sopimuksen soveltamisalaan kuuluvien ohjelmien täytäntöönpanosta vastaavien komiteoiden työhön. Osallistuminen tapahtuu kyseisten komiteoiden työjärjestyksen mukaisesti. Sveitsille ilmoitetaan näiden komiteoiden äänestysten tuloksista. Tässä kohdassa tarkoitetussa osallistumisessa, mukaan luettuna tietojen ja asiakirjojen saamiseen liittyvät menettelyt, noudatetaan samaa toimintatapaa kuin Euroopan unionin jäsenvaltioiden edustajien osalta. 2. Sveitsin edustajat osallistuvat tarkkailijoina Yhteisen tutkimuskeskuksen johtokuntaan. Osallistuminen tapahtuu Yhteisen tutkimuskeskuksen johtokunnan työjärjestyksen mukaisesti. 3. Komissio korvaa Sveitsin edustajien matka- ja oleskelukustannukset, jotka aiheutuvat osallistumisesta 1 ja 2 kohdassa tarkoitettujen komiteoiden kokouksiin, samojen voimassa olevien perusteiden ja menettelyjen mukaisesti kuin Euroopan unionin jäsenvaltioiden edustajien kustannukset. 4. Sveitsin edustajat osallistuvat Fusion for Energyn elinten työhön. Osallistuminen tapahtuu Fusion for Energyn perussäännön mukaisesti, myös äänioikeuden osalta. 5. Sveitsin edustajien osallistuminen eurooppalaisen tutkimusalueen ja innovoinnin komitean (ERAC) ja eurooppalaiseen tutkimusalueeseen liittyvien ryhmien työhön tapahtuu komitean ja ryhmien työjärjestyksen mukaisesti. 7 ARTIKLA Osallistuminen 1. Tämän sopimuksen soveltamisalaan kuuluviin ohjelmiin ja Fusion for Energyn toteuttamiin toimiin osallistuvilla Sveitsiin sijoittautuneilla oikeussubjekteilla on samat sopimusperusteiset oikeudet ja velvoitteet kuin unioniin sijoittautuneilla oikeussubjekteilla, sanotun kuitenkaan rajoittamatta 3 artiklan määräysten soveltamista. 2. Sveitsiin sijoittautuneiden oikeussubjektien ehdotusten esittämiseen ja arviointiin sekä tämän sopimuksen soveltamisalaan kuuluviin ohjelmiin ja Fusion for Energyn toteuttamiin toimiin sisältyvien avustussopimusten myöntämiseen ja tekemiseen sovelletaan samoja ehtoja ja edellytyksiä kuin unioniin sijoittautuneiden oikeussubjektien kanssa kyseisten ohjelmien tai Fusion for Energyn toteuttamien toimien yhteydessä tehtäviin avustussopimuksiin. 3. Sveitsiin sijoittautuneet oikeussubjektit voivat saada tukea tämän sopimuksen soveltamisalaan kuuluvien ohjelmien rahoitusvälineistä. 4. Riittävä määrä sveitsiläisiä asiantuntijoita otetaan huomioon valittaessa tämän sopimuksen soveltamisalaan kuuluvien ohjelmien ja Fusion for Energyn toteuttamien toimien arvioijia ja asiantuntijoita, ottaen huomioon heille annettavien tehtävien edellyttämä osaaminen ja tietämys. 5. Unioniin sijoittautuneet oikeussubjektit voivat osallistua 2 artiklan 1 kohdan c alakohdassa mainittujen sveitsiläisten tutkimusohjelmien ja toimintojen hankkeisiin yhtäläisin ehdoin ja edellytyksin kuin sveitsiläiset hankekumppanit, sanotun kuitenkaan rajoittamatta 1 artiklan 4 kohdan, 2 artiklan 1 kohdan c alakohdan ja 3 artiklan 2 kohdan sekä voimassa olevien määräysten ja menettelysääntöjen soveltamista. Sveitsin viranomaiset voivat asettaa ehdoksi, että yksi tai useampi unioniin sijoittautunut oikeussubjekti voi osallistua hankkeeseen vain, jos siihen osallistuu myös vähintään yksi Sveitsin oikeussubjekti. 8 ARTIKLA Liikkuvuus Molemmat osapuolet sitoutuvat takaamaan nykyisen sääntelyn ja voimassa olevien sopimusten mukaisesti maahan pääsyn ja maassa oleskelun tutkijoille, jotka osallistuvat tämän sopimuksen mukaiseen toimintaan Sveitsissä ja unionissa, sekä myös tutkimuksen apuhenkilöstölle, jos se on kyseisen toimen onnistumisen kannalta välttämätöntä. 9 ARTIKLA Sopimuksen tarkistaminen ja tuleva yhteistyö 1. Jos unioni tai Euratom tarkistaa tai laajentaa tutkimusohjelmiaan tai Fusion for Energyn toteuttamia toimia, tätä sopimusta voidaan tarkistaa tai laajentaa yhteisesti sovituin edellytyksin. Osapuolet vaihtavat tietoja ja näkemyksiä tällaisesta tarkistamisesta tai laajentamisesta sekä muista asioista, jotka vaikuttavat suoraan tai välillisesti Sveitsin kanssa tämän sopimuksen soveltamisalaan kuuluvien sopimusten ja Fusion for Energyn toteuttamien toimien aloilla tehtävään yhteistyöhön. Sveitsille ilmoitetaan tarkistettujen tai laajennettujen ohjelmien tai toimien täsmällinen sisältö kahden viikon kuluessa siitä, kun unioni ja Euratom ovat ne hyväksyneet. Jos tutkimusohjelmia tai toimia tarkistetaan tai laajennetaan, Sveitsi voi sanoa irti tämän sopimuksen voimassaolon ilmoittamalla siitä kuusi kuukautta etukäteen. Ilmoitus aikomuksesta irtisanoa sopimus tai laajentaa sitä annetaan toiselle osapuolelle kolmen kuukauden kuluessa siitä, kun unionin tai Euratomin päätös on tehty. 2. Jos unioni tai Euratom hyväksyy uusia tutkimuksen ja teknologian kehittämisen monivuotisia puiteohjelmia tai uuden päätöksen Fusion for Energyn toimien rahoittamisesta, tämä sopimus voidaan uusia tai neuvotella uusiksi osapuolten yhteisesti sopimilla edellytyksillä. Osapuolet vaihtavat Sveitsin ja yhteisöjen tutkimuskomiteassa tietoja ja näkemyksiä tällaisten ohjelmien valmistelusta tai muista nykyisistä tai tulevista tutkimustoimista, Fusion for Energyn toimet mukaan luettuina. 10 ARTIKLA Yhteydet muihin kansainvälisiin sopimuksiin 1. Tämän sopimuksen määräysten soveltaminen ei rajoita edun saamista muista sellaisista kansainvälisistä sopimuksista, jotka sitovat vain toista osapuolta ja jotka on rajoitettu koskemaan kyseisen osapuolen alueelle sijoittautuneita oikeussubjekteja. 2. Oikeussubjektilla, joka on sijoittautunut johonkin muuhun Horisontti 2020 -puiteohjelmaan tai Euratom-ohjelmaan assosioituneeseen maahan, on tämän sopimuksen nojalla samat oikeudet ja velvoitteet kuin jäsenvaltioon sijoittautuneella oikeussubjektilla, edellyttäen että kyseinen assosioitunut maa, johon oikeussubjekti on sijoittautunut, myöntää Sveitsin oikeussubjekteille samat oikeudet ja velvoitteet. 11 ARTIKLA Alueellinen soveltamisala Tätä sopimusta sovelletaan alueisiin, joihin sovelletaan Euroopan unionin toiminnasta tehtyä sopimusta ja Euroopan atomienergiayhteisön perustamissopimusta, näissä sopimuksissa määrättyjen edellytysten mukaisesti, sekä Sveitsin alueeseen. 12 ARTIKLA Liitteet Liitteet A, B ja C ovat erottamaton osa tätä sopimusta. 13 ARTIKLA Muuttaminen ja voimassaolon päättäminen 1. Tätä sopimusta sovelletaan Horisontti 2020 -ohjelman keston ajan, Euratom-ohjelman osalta 31 päivään joulukuuta 2018 ja Fusion for Energyn toteuttamien toimien osalta 31 päivään joulukuuta 2020 asti. Sen estämättä, mitä jäljempänä 3 kohdassa määrätään, 1 päivän tammikuuta 2019 ja 31 päivän maaliskuuta 2019 välisenä aikana kumpi tahansa osapuoli voi sanoa tämän sopimuksen irti kirjallisesti Fusion for Energyn toteuttamien toimien osalta. Tällöin sopimuksen soveltaminen päättyy näiden toimien osalta 31 päivänä joulukuuta 2018. Tätä sopimusta jatketaan ilman eri toimenpiteitä ja sovelletaan samoin ehdoin ja edellytyksin kuin Euratom-ohjelmaa 2019–2020, jollei kumpikaan osapuoli ilmoita kolmen kuukauden kuluessa Euratom-ohjelman 2019–2020 hyväksymisestä päätöksestään olla jatkamatta tätä sopimusta kyseisen ohjelman osalta. Jos tällainen ilmoitus annetaan, tämän sopimuksen soveltaminen Euratom-ohjelmaan päättyy 31 päivänä joulukuuta 2018, sanotun kuitenkaan rajoittamatta Sveitsin osallistumista Horisontti 2020 -ohjelmaan ja Fusion for Energyn toteuttamiin toimiin. 2. Sopimusta voidaan muuttaa ainoastaan kirjallisesti osapuolten yhteisellä suostumuksella. Muutoksiin sovelletaan samaa voimaantulomenettelyä kuin tähän sopimukseen. 3. Kumpikin osapuoli voi milloin tahansa irtisanoa tämän sopimuksen ilmoittamalla asiasta kirjallisesti kuuden kuukauden irtisanomisajalla. 3 a. Jos henkilöiden vapaasta liikkuvuudesta Euroopan yhteisön ja sen jäsenvaltioiden sekä Sveitsin valaliiton välillä tehdyn sopimuksen voimassaolo päättyy, tämän sopimuksen soveltaminen päättyy samana päivänä kuin edellä mainitun sopimuksen. Tässä tapauksessa ei vaadita kirjallista irtisanomisilmoitusta. 3 b. Tämän sopimuksen soveltaminen päättyy, jos Sveitsi ei anna kuuden kuukauden kuluessa sisäisten menettelyjensä päättymisestä ilmoitusta, jota Euroopan yhteisön ja sen jäsenvaltioiden sekä Sveitsin valaliiton välisen henkilöiden vapaasta liikkuvuudesta tehdyn sopimuksen ulottamista Kroatiaan koskevan pöytäkirjan voimaantulo edellyttää. Tässä tapauksessa ei vaadita kirjallista irtisanomisilmoitusta. 3 c. Tämän sopimuksen soveltaminen päättyy takautuvasti 31 päivästä joulukuuta 2016, jos Sveitsi ei ratifioi 9 päivään helmikuuta 2017 mennessä pöytäkirjaa, joka koskee Euroopan yhteisön ja sen jäsenvaltioiden sekä Sveitsin valaliiton välisen henkilöiden vapaasta liikkuvuudesta tehdyn sopimuksen ulottamista Kroatiaan. Jos Sveitsi ratifioi edellä mainitun pöytäkirjan, tätä sopimusta sovelletaan koko Horisontti 2020 -ohjelmaan, Euratom-ohjelmaan 2014–2018 sekä Fusion for Energyn toteuttamiin toimiin 1 päivästä tammikuuta 2017. 4. Hankkeita ja toimintaa, jotka ovat käynnissä, kun tämä sopimus irtisanotaan ja/tai sen voimassaolo päättyy, jatketaan, kunnes ne saadaan päätökseen tässä sopimuksessa määrättyjen edellytysten mukaisesti. Osapuolet sopivat sopimuksen irtisanomisen muista mahdollisista seurauksista. 14 ARTIKLA Uudelleentarkastelulauseke Tämän sopimuksen voimaantuloa seuraavana neljäntenä vuonna osapuolet tarkastelevat yhdessä sopimuksen täytäntöönpanoa – myös Sveitsin rahoitusosuuteen sovellettavaa suhteellisuuskerrointa – niiden tietojen perusteella, joita on saatu Sveitsiin sijoittautuneiden oikeussubjektien osallistumisesta tämän sopimuksen soveltamisalaan kuuluvien ohjelmien suoriin ja epäsuoriin toimiin vuosina 2014–2016 sekä Fusion for Energyn toteuttamiin toimiin. 15 ARTIKLA Voimaantulo ja väliaikainen soveltaminen 1. Osapuolet ratifioivat tai tekevät tämän sopimuksen omien sääntöjensä mukaisesti. Sopimus tulee voimaan päivänä, jona viimeiseksi ilmoitetaan tätä varten tarvittavien menettelyjen saattamisesta päätökseen. Sveitsin Horisontti 2020 -ohjelmaan assosioimisen osalta tämän sopimuksen väliaikainen soveltaminen alkaa, kun Sveitsin ja unionin edustajat ovat allekirjoittaneet sopimuksen. Sveitsin Euratom-ohjelmaan ja Fusion for Energyn toteuttamiin toimiin assosioimisen osalta tämän sopimuksen väliaikainen soveltaminen alkaa, kun Sveitsi on allekirjoittanut sopimuksen ja Euratom on ilmoittanut Sveitsille sopimuksen tekemiseksi tarvittavien menettelyjen saattamisesta päätökseen. Väliaikaisen soveltamisen voimassaolo alkaa 15 päivänä syyskuuta 2014. Sveitsiin sijoittautuneita oikeussubjekteja kohdellaan sellaisten tämän sopimuksen soveltamisalaan kuuluvien ehdotuspyyntöjen, hankintamenettelyjen ja kilpailujen, joiden määräaika on 15 päivänä syyskuuta 2014 tai sen jälkeen, kuten tutkimuksen ja innovoinnin puiteohjelman Horisontti 2020 säännöistä annetun Euroopan parlamentin ja neuvoston asetuksen (EU) N:o 1290/2013 2 artiklan 1 kohdan 3 alakohdassa tarkoitettujen assosioituneiden maiden oikeussubjekteja. Jos Sveitsiin sijoittautuneet oikeussubjektit eivät ole tutkimuksen ja innovoinnin puiteohjelman Horisontti 2020 (2014–2020) osallistumista ja tulosten levittämistä koskevista säännöistä annetun asetuksen (EU) N:o 1290/2013 10 artiklan 1 kohdan a alakohdan mukaisesti rahoituskelpoisia tämän sopimuksen soveltamisalaan kuuluvien ohjelmien mukaisissa ehdotuspyynnöissä tai kilpailuissa, jotka rahoitetaan vuoden 2015 talousarviosta, Sveitsin rahoitusosuuden laskemiseksi tämän sopimuksen liitteen B mukaisesti vuoden 2015 osalta kyseisen ohjelman talousarviosta vähennetään kyseiset ehdotuspyynnöt tai kilpailut. 2. Jos osapuoli ilmoittaa toiselle, ettei se tee tai ratifioi tätä sopimusta, sovitaan, että: - unioni ja Euratom maksavat Sveitsille takaisin sen 2 artiklan 1 b kohdassa tarkoitetun rahoitusosuuden Euroopan unionin yleiseen talousarvioon; - unioni ja Euratom vähentävät kuitenkin edellä mainitusta korvauksesta varat, jotka unioni ja Euratom ovat jo ehtineet sitoa tämän sopimuksen väliaikaisen soveltamisen aikana Sveitsiin sijoittautuneiden oikeussubjektien osallistumiseen epäsuoriin toimiin tai Fusion for Energyn toteuttamiin toimiin; - väliaikaisen soveltamisen aikana käynnistettyjä hankkeita ja toimintaa, jotka ovat edelleen käynnissä edellä mainitun ilmoituksen antamishetkellä, jatketaan tässä sopimuksessa määrättyjen edellytysten mukaisesti, kunnes ne saadaan päätökseen. 16 ARTIKLA Suhde vuoden 1978 ydinfuusiosopimukseen 1. Tämän sopimuksen väliaikaisen soveltamisen alkaessa sopimus keskeyttää vuonna 1978 tehdyn hallittua lämpöydinfuusiota ja plasmafysiikkaa koskevan yhteistyösopimuksen soveltamisen. 2. Tämän sopimuksen tullessa voimaan sopimus korvaa vuonna 1978 tehdyn hallittua lämpöydinfuusiota ja plasmafysiikkaa koskevan yhteistyösopimuksen. Tämä sopimus on laadittu kahtena kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja kukin teksti on yhtä todistusvoimainen. LIITE A HENKISEEN OMAISUUTEEN LIITTYVIEN OIKEUKSIEN JAKOA KOSKEVAT PERIAATTEET I. OSAPUOLTEN OIKEUSSUBJEKTIEN HENKISEEN OMAISUUTEEN LIITTYVÄT OIKEUDET 1. Kummankin osapuolen on varmistettava, että tähän sopimukseen perustuviin toimiin osallistuvien toisen osapuolen oikeussubjektien henkiseen omaisuuteen liittyvät oikeudet ja muut tällaisen osallistumisen yhteydessä syntyvät oikeudet ja velvoitteet ovat osapuoliin sovellettavien kansainvälisten yleissopimusten mukaisia, mukaan luettuna TRIPS-sopimus (Maailman kauppajärjestön hallinnoima teollis- ja tekijänoikeuksien kauppaan liittyvistä näkökohdista tehty sopimus) sekä Bernin yleissopimus (Pariisin asiakirja 1971) ja Pariisin yleissopimus (Tukholman asiakirja 1967). 2. Jos Sveitsiin sijoittautuneita oikeussubjekteja osallistuu tämän sopimuksen soveltamisalaan kuuluvien ohjelmien epäsuoriin toimiin, niillä on Horisontti 2020 -puiteohjelman osallistumista ja tulosten levittämistä koskevista säännöistä annetun Euroopan parlamentin ja neuvoston asetuksen (EU) N:o 1290/2013 ja unionin kanssa vastaavasti tehtyjen avustussopimusten mukaiset henkiseen omaisuuteen liittyvät oikeudet ja velvoitteet. 3. Sveitsiin sijoittautuneilla oikeussubjekteilla, jotka osallistuvat Fusion for Energyn toteuttamiin toimiin, on henkiseen omaisuuteen liittyvät oikeudet ja velvollisuudet henkiseen omaisuuteen liittyviä oikeuksia ja tietojen levittämistä koskevien sääntöjen sekä Fusion for Energyn hyväksymien varainhoitosääntöjen mukaisesti. 4. Jos Sveitsiin sijoittautuneita oikeussubjekteja osallistuu Euroopan unionin toiminnasta tehdyn sopimuksen 185 ja 187 artiklan nojalla toteutettaviin Horisontti 2020 -puiteohjelman epäsuoriin toimiin, niillä on Horisontti 2020 -puiteohjelman osallistumista ja tulosten levittämistä koskevista säännöistä annetun Euroopan parlamentin ja neuvoston asetuksen (EU) N:o 1290/2013 ja unionin kanssa vastaavasti tehtyjen avustussopimusten sekä muiden mahdollisten asiaa koskevien sääntöjen mukaiset henkiseen omaisuuteen liittyvät oikeudet ja velvoitteet. 5. Sveitsiläisiin tutkimusohjelmiin ja/tai -hankkeisiin osallistuvilla Euroopan unioniin jäsenvaltioon sijoittautuneilla oikeussubjekteilla on samat henkiseen omaisuuteen liittyvät oikeudet ja velvoitteet kuin kyseisiin tutkimusohjelmiin tai -hankkeisiin osallistuvilla Sveitsiin sijoittautuneilla oikeussubjekteilla. II. OSAPUOLTEN OIKEUSSUBJEKTIEN HENKISEEN OMAISUUTEEN LIITTYVÄT OIKEUDET JA TIETOJENVAIHTO OSAPUOLTEN VÄLILLÄ 1. Jolleivät osapuolet erityisesti muuta sovi, henkiseen omaisuuteen liittyviin oikeuksiin, joita osapuolet tuottavat tämän sopimuksen 2 artiklan 2 kohdassa tarkoitetuissa toimissa, sovelletaan seuraavia sääntöjä: a. Henkisen omaisuuden tuottaneella osapuolella on omistusoikeus siihen. Jos osapuolten osuutta työhön ei voida määrittää, niillä on yhteinen omistusoikeus henkiseen omaisuuteen. b. Henkisen omaisuuden omistava osapuoli myöntää sen käyttöoikeudet toiselle osapuolelle tämän sopimuksen 2 artiklan 2 kohdassa tarkoitettujen toimien toteuttamista varten. Nämä henkisen omaisuuden käyttöoikeudet on myönnettävä ilman maksua. 2. Jolleivät osapuolet erityisesti muuta sovi, osapuolten tieteellisiin julkaisuihin sovelletaan seuraavia sääntöjä: a. Jos osapuoli julkaisee tähän sopimukseen perustuvan toiminnan tuloksena saatuja tieteellisiä ja teknisiä tietoja ja tuloksia sisältäviä teoksia lehdissä, artikkeleissa, raporteissa ja kirjoissa, mukaan luettuina kuvatallenteet ja ohjelmistot, toiselle osapuolelle on myönnettävä maailmanlaajuinen mutta ei yksinomainen, peruuttamaton ja tekijänpalkkioista vapautettu lupa kääntää, jäljentää, mukauttaa, välittää sekä levittää julkisesti kyseisiä tieteellisiä ja teknisiä tietoja ja tuloksia. b. Kaikissa tekijänoikeuden piiriin kuuluvien teosten kappaleissa, joita levitetään ja valmistetaan julkisesti näiden määräysten mukaisesti, on oltava teoksen tekijän nimi tai tekijöiden nimet, jollei tekijä nimenomaisesti sitä kiellä. Lisäksi niissä on oltava selvä maininta osapuolten yhdessä antamasta tuesta. 3. Jolleivät osapuolet erityisesti muuta sovi, osapuolten julkistamattomaksi tarkoitettuun tietoon sovelletaan seuraavia sääntöjä: a. Jommankumman osapuolen toimittaessa toiselle osapuolelle tähän sopimukseen perustuvaan toimintaan liittyviä tietoja, sen on yksilöitävä tiedot, jotka se haluaa pitää julkistamattomina. b. Vastaanottava osapuoli voi tämän sopimuksen soveltamiseen liittyviä erityistarkoituksia varten toimittaa omalla vastuullaan tällaiset julkistamattomat tiedot luottamuksellisina tietoina alaisuudessaan oleville elimille tai henkilöille ja velvoittaa ne säilyttämään tiedot luottamuksellisina. c. Vastaanottava osapuoli voi levittää kyseistä julkistamatonta tietoa laajemmin kuin edellä b alakohdassa sallitaan, jos julkistamatonta tietoa toimittava osapuoli antaa siihen ennakolta kirjallisen suostumuksen. Osapuolet vahvistavat yhteistyössä menettelyt, joita sovelletaan hankittaessa kirjallinen suostumus tällaista laajempaa levitystä varten, ja kumpikin osapuoli antaa tällaisen suostumuksen omien sisäisten toimintaperiaatteidensa, määräystensä ja lainsäädäntönsä sallimissa rajoissa. d. Asiakirjoihin perustumatonta julkistamatonta tai muuten luottamuksellista tai sisäpiiritietoa, jonka osapuolten edustajat saavat tämän sopimuksen perusteella järjestetyissä seminaareissa ja muissa kokouksissa, sekä tietoa, jonka ne saavat henkilöstön palvelukseen ottamisen, tilojen ja laitteistojen käytön tai epäsuorien toimien myötä, on käsiteltävä luottamuksellisena, kun tällaisen julkistamattoman tai muuten luottamuksellisen taikka salassa pidettävän tiedon vastaanottajalle on tietoa välitettäessä ilmoitettu tiedon luottamuksellisesta luonteesta a alakohdan mukaisesti. e. Kummankin osapuolen on pyrittävä varmistamaan, että sen a ja d alakohdan mukaisesti saamaa julkistamatonta tietoa valvotaan tässä sopimuksessa määrätyllä tavalla. Jos osapuoli havaitsee, että se on kykenemätön tai että sen on aiheellista epäillä olevansa myöhemmin kykenemätön noudattamaan a ja d alakohdassa olevia tietojen levityksen kieltämistä koskevia määräyksiä, sen on ilmoitettava tästä välittömästi toiselle osapuolelle. Osapuolet neuvottelevat tämän jälkeen keskenään löytääkseen asianmukaisen toimintatavan. LIITE B TÄMÄN SOPIMUKSEN 4 ARTIKLASSA TARKOITETUT SVEITSIN RAHOITUSOSUUTTA KOSKEVAT RAHOITUSSÄÄNNÖT I. RAHOITUSOSUUDEN MÄÄRITTÄMINEN 1. Komissio toimittaa Sveitsille mahdollisimman pian ja viimeistään kunkin vuoden 1 päivänä syyskuuta seuraavat tiedot ja tarvittavan tausta-aineiston, mukaan lukien vastaavat Eurostatin tiedot, sekä monivuotisen rahoituskehyksen 2014–2020 mahdolliset päivitykset heti, kun ne ovat saatavilla: a. Euroopan unionin talousarvioesityksen menotaulukkoon tämän sopimuksen soveltamisalaan kuuluvia ohjelmia varten seuraavaksi vuodeksi varattujen maksusitoumusmäärärahojen määrät sekä unionin rahoitusosuus Fusion for Energy -yhteisyritykseen; b. alustavan talousarvioesityksen perusteella arvioidut rahoitusosuudet, jotka vastaavat Sveitsin osallistumista kuhunkin tämän sopimuksen soveltamisalaan kuuluvaan ohjelmaan ja Fusion for Energyn toteuttamiin toimiin seuraavana vuonna. 2. Kun yleinen talousarvio on hyväksytty, komissio ilmoittaa samaan aikaan vuoden ensimmäisen rahoituspyynnön kanssa Sveitsille edellä mainitut määrät ja toimittaa tarvittavan tausta-aineiston, mukaan lukien vastaavat Eurostatin tiedot, erillisenä menotaulukkona, joka vastaa Sveitsin osallistumista kuhunkin tämän sopimuksen soveltamisalaan kuuluvaan ohjelmaan sekä Fusion for Energyn toteuttamiin toimiin. II. MAKSUMENETTELYT 1. Komissio esittää kunkin varainhoitovuoden kesäkuussa ja marraskuussa Sveitsille erillisen rahoituspyynnön, joka vastaa sen rahoitusosuutta kuhunkin tämän sopimuksen soveltamisalaan kuuluvaan ohjelmaan ja Fusion for Energyn tämän sopimuksen mukaisesti toteuttamiin toimiin. Rahoituspyynnöissä edellytetään, että Sveitsi maksaa rahoitusosuudestaan ensimmäiset kuusi kahdestoistaosaa viimeistään 30 päivän kuluttua rahoituspyynnön vastaanottamisesta. Kummankin ohjelman viimeisenä vuonna ja eurooppalaisen yhteisyrityksen perustamisesta ITERiä ja fuusioenergian kehittämistä varten sekä etujen myöntämisestä perustettavalle yhteisyritykselle tehdyn neuvoston päätöksen 2007/198/Euratom muuttamisesta annetun neuvoston päätöksen 2013/791/Euratom[9] viimeisenä soveltamisvuonna komissio esittää kuitenkin vain kesäkuussa yhden rahoituspyynnön, joka kattaa koko vuoden ja joka on maksettava viimeistään 30 päivän kuluttua pyynnön vastaanottamisesta. 1 a. Sen estämättä, mitä edellä 1 kohdassa määrätään, komissio esittää 15 päivään joulukuuta 2014 mennessä Sveitsille rahoituspyynnön, joka vastaa 7/24 osaa sen vuotuisesta rahoitusosuudesta tämän sopimuksen soveltamisalaan kuuluviin ohjelmiin vuonna 2014, lukuun ottamatta Euratom-ohjelman mukaisia fuusiotutkimustoimia. Komissio esittää myös 15 päivään joulukuuta 2014 mennessä rahoituspyynnön, joka vastaa 12/12 osaa Sveitsin vuotuisesta rahoitusosuudesta Euratom-ohjelman fuusiotutkimustoimiin ja Fusion for Energyn toteuttamiin toimiin vuonna 2014. Näissä rahoituspyynnöissä edellytetään, että Sveitsi maksaa rahoitusosuutensa 30 päivän kuluessa sitä koskevan rahoituspyynnön vastaanottamisesta. Tässä yhteydessä sovelletaan jäljempänä olevia kohtia. 2. Sveitsin rahoitusosuus ilmaistaan ja maksetaan euroina. 3. Sveitsi suorittaa tämän sopimuksen mukaisen rahoitusosuutensa 1 kohdassa esitetyn aikataulun mukaisesti. Maksun viivästymisestä maksetaan korkoa, joka vastaa pankkien välistä yhden kuukauden korkoa (EURIBOR). Korkokantaan lisätään 1,5 pistettä kutakin viivästyskuukautta kohden. Korotettua korkoa sovelletaan koko viivästyskauteen. III. TÄYTÄNTÖÖNPANOA KOSKEVAT EDELLYTYKSET 1. Tämän sopimuksen 4 artiklan mukainen molempiin ohjelmiin ja Fusion for Energyn toteuttamiin toimiin liittyvä Sveitsin rahoitusosuus pysyy muuttumattomana kulloisenkin varainhoitovuoden ajan. Kaikki merkitykselliset muutokset EU:n talousarvioon kulloisenakin varainhoitovuonaa otetaan huomioon seuraavan vuoden ensimmäisessä rahoituspyynnössä, lukuun ottamatta ohjelmien ja toimien viimeistä vuotta. 2. Komissio pyrkii kunkin varainhoitovuoden (n) tilinpäätöksen yhteydessä tulostiliä vahvistettaessa tasaamaan Sveitsin osuuden tilejä ottamalla huomioon varainhoitovuoden aikana siirtojen, peruutusten, määrärahasiirtojen tai korjaavien ja täydentävien talousarvioiden muodossa tapahtuneet muutokset. 3. Tilit tasataan vuoden n + 1 ensimmäisen maksun yhteydessä. Tilit on kuitenkin tasattava lopullisesti viimeistään kummankin ohjelman sekä eurooppalaisen yhteisyrityksen perustamisesta ITERiä ja fuusioenergian kehittämistä varten sekä etujen myöntämisestä perustettavalle yhteisyritykselle tehdyn neuvoston päätöksen 2007/198/Euratom muuttamisesta annetun neuvoston päätöksen 2013/791/Euratom päättymistä seuraavan neljännen vuoden heinäkuussa. Sveitsin suorittamat maksut hyvitetään Euroopan unionin ja Euratomin ohjelmiin budjettisaatavina, jotka osoitetaan asianomaisiin budjettikohtiin Euroopan unionin yleisen talousarvion tulotaulukossa. IV. TIEDOTTAMINEN 1. Edeltävään varainhoitovuoteen (n) liittyvät tämän sopimuksen soveltamisalaan kuuluvien ohjelmien ja Fusion for Energyn toteuttamien toimien määrärahalaskelmat laaditaan ja toimitetaan Sveitsille tiedoksi viimeistään kunkin varainhoitovuoden (n+1) syyskuun 1 päivänä komission tulostilin muodossa. 2. Komissio antaa Sveitsin saataville tilastotiedot ja kaikki muut kummankin ohjelman ja Fusion for Energyn toteuttamien toimien täytäntöönpanoon liittyvät yleiset rahoitustiedot, jotka annetaan jäsenvaltioiden käyttöön. LIITE C HORISONTTI 2020 -OHJELMAN, EURATOM-OHJELMAN JA TÄMÄN SOPIMUKSEN SOVELTAMISALAAN KUULUVIEN FUSION FOR ENERGYN TOTEUTTAMIEN TOIMIEN SVEITSILÄISIÄ OSANOTTAJIA KOSKEVA VARAINHOIDON VALVONTA I. SUORA YHTEYDENPITO Komissio voi pitää suoraan yhteyttä tämän sopimuksen soveltamisalaan kuuluvien ohjelmien ja Fusion for Energyn toteuttamien toimien Sveitsiin sijoittautuneisiin osallistujiin ja näiden alihankkijoihin. Ne voivat toimittaa suoraan komissiolle kaikki asiaan liittyvät tiedot ja aineistot, jotka ne ovat velvollisia toimittamaan niiden välineiden, joihin tässä sopimuksessa viitataan, sekä niitä sovellettaessa tehtyjen avustussopimusten, perusteella. II. TARKASTUKSET 1. Euroopan parlamentin ja neuvoston asetuksen (EU, Euratom) N:o 966/2012[10] ja komission delegoidun asetuksen (EU) N:o 1268/2012[11] sekä muiden tässä sopimuksessa tarkoitettujen määräysten mukaisesti avustussopimuksissa, jotka tehdään Sveitsiin sijoittautuneiden ohjelman ja toimien osanottajien kanssa, voidaan määrätä, että komission virkamiehet tai muut komission valtuuttamat henkilöt voivat milloin tahansa suorittaa kyseisten osanottajien tai niiden alihankkijoiden toimitiloissa tieteellisiä, rahoitukseen liittyviä, teknisiä tai muita tarkastuksia. 2. Komission virkamiehillä, Euroopan tilintarkastustuomioistuimen virkamiehillä ja muilla komission valtuuttamilla henkilöillä on oltava mahdollisuus tutustua asiaan liittyviin paikkoihin, töihin ja asiakirjoihin (myös sähköisiin), jotka ovat tarpeen tällaisten tarkastusten suorittamiseksi. Tämä oikeus toistetaan selvästi avustussopimuksissa, jotka tehdään tässä sopimuksessa tarkoitettujen välineiden soveltamiseksi. 3. Horisontti 2020 -ohjelman ja Euratom-ohjelman päätyttyä tai Fusion for Energyn toteuttamien toimien osalta 31 päivän joulukuuta 2020 jälkeen tarkastuksia voidaan suorittaa kyseisissä avustussopimuksissa vahvistettujen ehtojen mukaisesti. 4. Sveitsin valtiontalouden tarkastusvirastolle ilmoitetaan ennakolta Sveitsissä suoritettavista tarkastuksista. Ilmoittaminen ei kuitenkaan ole laissa säädetty edellytys tarkastusten suorittamiselle. Sveitsin valtiontalouden tarkastusvirasto tai muut sen nimeämät Sveitsin toimivaltaiset viranomaiset voivat olla läsnä tarkastuksissa. III. EUROOPAN PETOSTENTORJUNTAVIRASTON (OLAF) TUTKIMUKSET 1. Komissio (OLAF) voi tähän sopimukseen liittyen tehdä neuvoston asetuksessa (Euratom, EY) N:o 2185/96[12] ja asetuksessa (EU, Euratom) N:o 883/2013[13] säädettyjen ehtojen ja edellytysten mukaisesti tarkastuksia, myös paikalla tehtäviä tarkastuksia Sveitsin alueella, selvittääkseen, onko tapahtunut petoksia, lahjontaa tai muuta laitonta toimintaa, joka vaikuttaa unionin ja/tai Euratomin taloudelliseen etuun. 2. OLAF valmistelee paikalla tehtävät tarkastukset ja todentamiset ja johtaa niitä tiiviissä yhteistyössä Sveitsin valtiontalouden tarkastusviraston tai muiden sen nimeämien Sveitsin toimivaltaisten viranomaisten kanssa, joille on ilmoitettava mahdollisimman pian tarkastusten ja todentamisten aihe, tavoite ja oikeusperusta, jotta tarkastukseen voidaan antaa kaikki tarvittava apu. Tätä varten Sveitsin toimivaltaisten viranomaisten toimihenkilöt voivat osallistua paikalla tehtäviin tarkastuksiin ja todentamisiin. 3. Asiasta vastaavat Sveitsin viranomaiset voivat halutessaan suorittaa paikalla tehtävät tarkastukset ja todentamiset yhdessä OLAFin kanssa. 4. Jos tämän sopimuksen soveltamisalaan kuuluvien ohjelmien ja Fusion for Energyn toteuttamien toimien osallistujat vastustavat paikalla suoritettavaa tarkastusta tai todentamista, Sveitsin viranomaisten on tarjottava kansallisten säännöstensä mukaisesti OLAFin tarkastajille tarpeellinen apu, jotta nämä voivat täyttää velvollisuutensa ja suorittaa paikalla tehtävät tarkastukset ja todentamiset. 5. OLAF ilmoittaa mahdollisimman pian Sveitsin valtiontalouden tarkastusvirastolle tai muille sen nimeämille Sveitsin toimivaltaisille viranomaisille kaikki väärinkäytöksiä koskevat tosiseikat ja epäilyt, jotka ovat tulleet sen tietoon suoritettaessa paikalla tarkastusta tai todentamista. Joka tapauksessa OLAF ilmoittaa aina edellä tarkoitetuille viranomaisille tarkastusten ja todentamisten tulokset. IV. TIEDOTUS JA KUULEMISET 1. Tämän liitteen moitteettoman täytäntöönpanon varmistamiseksi Sveitsin ja unionin toimivaltaiset viranomaiset vaihtavat tietoja säännöllisesti ja järjestävät kuulemisia jommankumman osapuolen niin pyytäessä. 2. Sveitsin toimivaltaiset viranomaiset ilmoittavat komissiolle viipymättä kaikista tietoonsa saamistaan seikoista, jotka antavat aihetta epäillä, että tässä sopimuksessa tarkoitettuja asiakirjoja sovellettaessa tehtyjen avustussopimusten tekemiseen ja täytäntöönpanoon liittyy väärinkäytöksiä. V. LUOTTAMUKSELLISUUS Kaikki tämän liitteen nojalla toimitetut ja saadut tiedot, niiden muodosta riippumatta, kuuluvat ammattisalaisuuden piiriin ja niillä on sama tietosuoja, joka vastaaville tiedoille on säädetty Sveitsin lainsäädännössä ja unionin toimielimiin sovellettavissa vastaavissa säännöksissä. Kyseisiä tietoja saa antaa vain niille henkilöille unionin toimielimissä, jäsenvaltioissa tai Sveitsissä, joiden tehtävät edellyttävät niiden tuntemista, ja niitä saa käyttää vain osapuolten taloudellisten etujen tehokkaan suojaamisen varmistamiseksi. VI. HALLINNOLLISET TOIMENPITEET JA SEURAAMUKSET Komissio voi määrätä hallinnollisia toimenpiteitä ja seuraamuksia Euroopan parlamentin ja neuvoston asetuksen (EU) N:o 966/2012 ja komission delegoidun asetuksen (EU) N:o 1268/2012 sekä Euroopan yhteisöjen taloudellisten etujen suojaamisesta annetun neuvoston asetuksen (EU) N:o 2988/95[14] mukaisesti, sanotun kuitenkaan rajoittamatta Sveitsin rikoslain soveltamista. VII. PERINTÄ JA TÄYTÄNTÖÖNPANO Päätökset, joita komissio tekee tämän sopimuksen soveltamisalalla Horisontti 2020:n tai Euratom-ohjelman yhteydessä ja joissa määrätään maksuvelvollisuus muulle kuin valtiolle, voidaan panna Sveitsissä täytäntöön. Täytäntöönpanomääräyksen antaa Sveitsin hallituksen nimeämä ja komissiolle ilmoittama viranomainen, joka tarkastaa ainoastaan määräyksen oikeellisuuden. Täytäntöönpanoon sovelletaan Sveitsin menettelysääntöjä. Täytäntöönpanomääräyksen muodostavan päätöksen lainvoimaisuutta valvoo Euroopan unionin tuomioistuin. Euroopan unionin tuomioistuimen jostakin Horisontti 2020 -ohjelmaan tai Euratom-ohjelmaan liittyvästä avustussopimuksesta välityslausekkeen nojalla antamat tuomiot ovat täytäntöönpanokelpoisia samoin ehdoin. [1] Perustettu 27 päivänä maaliskuuta 2007 tehdyllä neuvoston päätöksellä (2007/198/Euratom) (EUVL L 90, 30.3.2007, s. 58). [2] EUVL L 347, 20.12.2013, s. 104. [3] EUVL L 347, 20.12.2013, s. 965. [4] EUVL L 347, 20.12.2013, s. 948. [5] EUVL L 347, 20.12.2013, s. 81. [6] EUVL L 347, 20.12.2013, s. 147. [7] EUVL L 349, 21.12.2013, s. 100. [8] EUVL C 11, 9.5.2008, s. 47. [9] EUVL L 349, 21.12.2013, s. 100. [10] EUVL L 298, 26.10.2012, s. 1. [11] EUVL L 362, 31.12.2012, s. 1. [12] EYVL L 292, 15.11.1996, s. 2. [13] EUVL L 248, 18.9.2013, s. 1. [14] EYVL L 312, 23.12.1995, s. 1.